पंचकूला। महिला पत्रकार से कार लूट के मामले में 24 घंटे बाद भी पुलिस और सीआईए टीम किसी को गिरफ्तार नहीं कर पाई। हालांकि, कार लूट में सिरा गैंग के जगदीश सिरा के शामिल होने की बात सामने आई है। महिला पत्रकार की ओर से उसकी पहचान की गई है। पुलिस और सीआईए की टीम ने लुधियाना, मोगा में छापेमारी की और पुराने अपराधियों के स्केच बनवाए। वहीं, पंचकूला पुलिस ने चंडीगढ़ और मोहाली पुलिस के साथ संपर्क साधा है। पुलिस की ओर से पंजाब, हरियाणा और हिमाचल की लगती सीमाओं में हाई अलर्ट किया गया है। क्राइम इन्वेस्टीगेशन एजेंसी (सीआईए) के इंस्पेक्टर अमन ने बताया कि हम आरोपियों का सुराग जल्द ही लगा लेंगे। हमारी ओर से तफ्तीश जारी है। इसमें सिरा गैंग का नाम सामने आया है। हमने एक आरोपी की पहचान कर ली है। दामिनी ने पुलिस को दिए बयान में बताया था कि कार को टक्कर मारने वाले ने ब्राउन कलर का कुर्ता पहन रखा था। सिर पर पटका बांध रखा था। हालांकि कार लूट करने के आरोपियों की पहचान पुलिस इसलिए नहीं कर पाई है क्योंकि शहर से कार जाने की लोकेशन अभी तक पुलिस को नहीं मिल पाई है। क्राइम इनवेस्टीगेशन एजेंसी सिरा गैंग जहां सक्रिय है। वहां पर लगातार छापेमारी कर रही है लेकिन अभी तक कुछ भी पता नहीं लगा पाई है।